Hjørring kommune må endnu engang kigge langt efter en løsning på fisketrappen i Bindslev. Kommunen havde fået til opdrag at lave en løsning, der kunne sikre, at fiskene kunne passere fisketrappen og svømme længere op ad Uggerby å. Men nu har Miljø- og Fødevareklagenævnet afvist den løsning, kommunen er kommet frem til, og har bedt dem om at fremlægge et nyt projekt. - Vi er meget uforstående i forhold til den afgørelse, der er kommet. Vi synes, den er noget underlig i forhold til, hvad praksis plejer at være, siger Jens Pedersen, teamchef for Team Natur i Hjørring Kommune. Vigtigt at fjerne fisketrappe Fisketrappen er ifølge Statens vandplaner udpeget som en spærring for fisk i vandløbet. Derfor har kommunen en bunden opgave i at skabe fri passage i området omkring den nuværende fisketrappe, og det har de så arbejdet på siden 2016. - Det er et meget, meget vigtigt projekt. Trappen spærrer for 210 kilometer vandløb. Så det er vigtigt for hele økosystemet. Jens Pedersen argumenterer for, hvorfor fisketrappen skal fjernes: Men nu er sagen altså henvist til fornyet behandling. Det skyldes blandt andet, at det ifølge klagenævnet ikke er beskrevet detaljeret nok. - Vi må kigge på det igen og lave en ny tilladelse som prøver at immødekomme alt det, som klagenævnet siger. Så må vi komme op på hesten igen. I stort tidspres Vandløbsprojektet finansieres nemlig med tilskud fra EU og skal være realiseret senest i begyndelsen af 2023. - Vi er jo under tidspres med det her projekt, så det er ikke tilfredsstillende, siger Jens Pedersen om følelsen af at skulle tilbage til tegnebrættet. - Hvis vi ikke når at blive færdige til den deadline, så er det kommunen, der skal betale det hele. Så arbejder vi jo benhårdt på at få lavet en ny tilladelse og clearet det uden nye påklager, siger han. Kommunens indstilling til Miljø- og Fødevareklagenævnet udløste også to klager over projektet, men de klager har nævnet ikke taget stilling til. Jens Pedersen er dog stadig optimistisk om at nå omlægningen i tide: - Jeg regner med, at vi realiserer det her projekt i 2023.
Hjørring Kommune kommer nu til at løbe om kap med tiden for at få vandløbsprojektet i Bindslev færdig inden 2023.